P. Hrušovský, podpredseda NR SR: (2001-12-06):
Ďalší v poradí pán poslanec Mesiarik položil otázku pánu ministrovi Harachovi tohto znenia: „Cítite potrebu prijať zákon o obchodných reťazcoch?“ Pán minister, cítite potrebu? Ľ. Harach, minister hospodárstva SR: Áno. (Smiech.) Vážený pán predsedajúci, pani poslankyne, páni poslanci, vážený pán poslanec Mesiarik, možno na pohľad by sa dalo odpovedať skutočne jednoducho, áno, zákon, ktorý by v istom zmysle reguloval obchodné reťazce, by bol v prostredí hospodárstva Slovenskej republiky predovšetkým v prospech vnútorného obchodu asi žiaduci. Ministerstvo hospodárstva takýto zákon pripravilo, prešiel relatívne tvrdým pripomienkovým konaním, pričom sa vyjasňovali vzťahy predovšetkým na jednej strane medzi výrobcami a dodávateľmi, takpovediac, predovšetkým agropotravinárskych komodít do reťazcov a na druhej strane medzi obchodníkmi, medzi prevádzkarmi vlastne malých obchodných jednotiek, ktorí cítili istú konkurenciu v obchodných reťazcoch a bolo snahou nejakým spôsobom regulovať vstup obchodných reťazcov do obchodného prostredia Slovenskej republiky. Tieto diskusie ukázali, že akékoľvek administratívno, takpovediac, administratívno-byrokatické zásahy do tohto prostredia nie sú žiaduce, čo ale bola dôležitá vecná stránka, ktorú tento zákon sledoval, bol to istý zámer tento zákon postaviť tak, aby eliminoval možnosti zneužitia ekonomickej sily obchodných reťazcov voči prevádzkovateľom malých obchodných jednotiek. Takto upravený zákon sme potom predložili na legislatívne konanie. Po prerokovaní v porade ekonomických ministrov táto rozhodla, že problematika, ktorú zákon rieši predovšetkým v oblasti vlastne ochrany štandardných postupov v hospodárskej súťaži, že táto problematika je v kompetencii Protimonopolného úradu a zákon nebol odporúčaný na ďalšie konanie. Protimonopolný úrad ale venuje pozornosť problematike, ktorou sa aj tento zákon zaoberal a už v máji tohto roku bola na rokovanie porady ekonomických ministrov predložená analýza správania sa obchodných reťazcov na trhu Slovenskej republiky, v závere ktorej spracovateľ Protimonopolný úrad Slovenskej republiky neodporučil prijímať žiadne regulačné opatrenia, ktorými by sa zasahovalo do trhu maloobchodu. Po posúdení celého tohto materiálu aj u nás ministerstvo hospodárstva sa stotožnilo so stanoviskom Protimonopolného úradu a odporúča podporovať vytváranie protiváhy pre obchodné reťazce a udržiavať konkurenčné prostredie na trhu Slovenskej republiky inými štandardnými metódami, tak ako je to v iných krajinách, napríklad vytváraním združení maloobchodných predajcov organizovaných na vertikálnej úrovni, tzv. nákupné aliancie a podobne. V prvom rade sme ale týmto zákonom sledovali postavenie občana - spotrebiteľa, pretože jemu je toto prostredie prioritne určené a v tom trojuholníku dodávateľ, resp. výrobca, obchodník a spotrebiteľ musí mať svoje miesto a tento zákon mal posilňovať aj pozíciu a ochranu spotrebiteľa. I napriek tomu, že tento zákon teda nebol zatiaľ ďalej v legislatívnom konaní, požiadal som Obchodnú inšpekciu, aby zvýšila pozornosť svojich kontrol, frekvenciu kontrol a štruktúru zameranú na preverovanie vlastne činností obchodných reťazcov. Môžem konštatovať, že Obchodná inšpekcia si veľmi svedomite vykonáva túto povinnosť. Kontroly, ktoré boli realizované v obchodných raťazcoch buď na mieste v rámci tzv. priestupkového konania alebo v rámci zistenej skutočnosti, boli udelené pokuty, resp. bolo zahájené tam, kde išlo o vážnejšie priestupky, riadne priestupkové správne konanie. Asi toľko k odpovedi na vašu otázku. Inými slovami, aby bola jednoznačná odpoveď, v tomto okamihu nevidíme potrebu aplikácie zákona v tom zmysle, ako bol pôvodne pripravovaný.